次韻張子開次子試晬
作者：陳著
朝代：宋

paragraphs: 聞昔甯馨兒，如馬千里馳。
或秀如芝蘭，或如飣坐梨。
居易生七月，已能指無之。
又比令狐楚，五歲善屬辭。
是皆非偶爾，陰有造物司。
吾黨正氣旺，楊泣墨子悲。
誰知世變極，所見及所期。
卓哉子張子，不問今何時。
種德以種子，愈出而愈奇。
元方既及冠，可寶已不貲。
經史日研精，甚於渴與饑。
百發當百中，善射如由基。
亦曰厚自積，王魏不仕隋。
再索又得兒，照室光陸離。
今朝歲一周，岐嶷傲娥羲。
叢珍試初步，動覺應矩規。
粲粲文在手，炯炯白在眉。
但喜家傳昌，浮機豈終危。
宙宇一開泰，扶植須人爲。
在外寄藩屏，在朝資棟儀。
雖當保抱中，方來事可龜。
風埃自澒洞，庭階且燕熙。
眼底雙鳳雛，笑唾燕雀卑。
而況表獨立，硬脊非韋脂。
觀志既有人，一脈如抽絲。
作室必肯堂，何患不塈茨。
此事真慶事，他事非所怡。
我老拙已固，無能說項斯。
來詩走風檣，難用蠡管窺。
趁筆聊示耳，深愧無精思。